René Skau Björnsson (S), 2003-11-07:
Jeg vil gerne starte med at slå fast, at vi i Socialdemokratiet er meget positive over for SF's forslag om at styrke børns og unges rettigheder i Danmark.
Vi er enige i intentionerne i forslaget om, at der skal være meget mere fokus på og respekt for børns rettigheder i Danmark.
Vi mangler stadig væk meget i at få sikret varetagelsen af vores børns rettigheder generelt i samfundet.
I beslutningsforslaget er der tre punkter, hvor SF finder behov for at gå ind for at sikre børn medindflydelse.
Det første drejer sig om, at børn og unge i højere grad skal respekteres som interessegruppe i det offentlige rum, og at deres viden og meninger bør indgå som beslutningsgrundlag for politiske beslutninger.
I forslagets bemærkninger fremhæves ungerådene i København som et eksempel på, hvordan børn og unge kan tilskyndes til at deltage aktivt i det offentlige rum.
Der er også en OECD-undersøgelse, der for nylig har vist, at danske børn faktisk ved meget om og har en meget god forståelse for demokrati.
Bare for at slå fast også her at det jo faktisk går meget godt rundtomkring med demokratiforståelse.
Jeg er helt enig i, at ungerådene er rigtig gode initiativer, som gavner integrationen og er med til at udvikle de unges demokratiske forståelse.
Hvad der måske er lidt uklart er, hvordan SF konkret forestiller sig, at ungeråd, fremtidsværksteder, temadage og formidlingsformer skal indgå i beslutningsprocessen, men vi kan også diskutere under udvalgsarbejdet, hvordan politiske beslutningstagere både lokalt og på landsplan kan blive bedre til at udnytte de initiativer, der rent faktisk findes rundtomkring.
Men jeg mener som sagt, det er nødvendigt, at inddragelsen sker på en systematisk måde.
Vi er af den mening i Socialdemokratiet, at rettigheder gælder for store som for små.
Det er også grunden til, at vi er meget optaget af, at også børn under 12 år altid bliver hørt i deres egne sager.
Det andet, SF opfordrer til med forslaget, er, at børn får bedre kendskab til deres rettigheder.
Det skal bl.a. ske ved, at rettighederne bliver en del af folkeskolens pensum.
Det synes vi er helt fint.
Det kan der komme nogle rigtig gode og frugtbare diskussioner ud af rundtom på skolerne.
Det tredje element i beslutningsforslaget handler om børns adgang til klagemulighed og til et henvendelsessted.
For så vidt angår klageadgang, ser vi frem til den debat, som der er lagt op til her i efteråret, når socialministeren afslutter sit arbejde med at klarlægge, hvordan klagemulighederne er i dag, og hvordan det forholder sig med børns kendskab til dem.
Børnerådet har jo her i oktober måned fremlagt forslag til, hvordan vi kan forbedre klageadgangen for anbragte børn og unge.
Notatet viser tydeligt, at der er behov for lovændringer, bl.a. for børn under 15 år, som i dag ikke har
en selvstændig partstatus i deres egen anbringelsessag.
Jeg er enig i mange af de forslag, som Børnerådet stiller, så jeg er også meget spændt på at høre, hvordan regeringen forholder sig til dem, når den tid kommer.
Der er ikke for mig at se nogen tvivl om, at klageadgangen skal forbedres.
Vi mener i lighed med SF, at børn skal have samme adgang som voksne til at klage over de afgørelser, der træffes i deres liv, og det gælder altså ikke kun på anbringelsesområdet. Vi mener, at børns adgang til klageorganerne skal være langt mere børneegnede og dermed reelle, og at børn naturligvis skal vide, at de har den adgang. Vi vil gerne gå længere med at sikre børns rettigheder og mulighed for at klage.
Derfor mener vi, at det vil være en god idé at pålægge Ombudsmanden at have et særligt børneafsnit, som i sin sagsgang, adgang og formidling er børneegnet, og som får en pligt til at holde et vågent øje med børnerettigheder generelt i vores samfund.
Det ville være fornemt, hvis Folketinget kunne enes om det her kæmpe skridt i den rigtige retning.
Lad mig til sidst sige, at i Socialdemokratiet er vi på en lang række områder enige i intentionerne i forslaget.
Samtidig med at vi sikrer barnets tarv, er det Socialdemokratiets klare holdning, at et barn aldrig må blive pålagt et ansvar, som det ikke magter.
Det skal vi hele tiden holde os for øje, og det tror jeg også at SF er fuldt opmærksom på.
Lad os derfor under udvalgsarbejdet fortsætte drøftelsen af, hvordan vi bedst muligt får børns og unges rettigheder på dagsordenen.